Cetăţenii români cu drept de vot sunt aşteptaţi la urne, pe 6 şi pe 7 octombrie 2018, între orele 7.00 şi 21.00, pentru a participa la referendumul naţional pentru revizuirea Constituţiei, în sensul redefinirii familiei ca fiind căsătoria liber consimţită între un bărbat şi o femeie.



Cetăţenii care participă la referendum au dreptul să se pronunţe prin "DA" sau "NU" la întrebarea: "Sunteţi de acord cu legea de revizuire a Constituţiei României în forma adoptată de Parlament?", se precizează pe site-ul www.mai.gov.ro.



Numărul total de cetăţeni cu drept de vot înscrişi în Registrul electoral la data de 2 octombrie 2018 este de 18.951.721, conform informării publice a Autorităţii Electorale Permanente (AEP) din aceeaşi zi. Potrivit Legii nr. 3/2000 privind organizarea şi desfăşurarea referendumului, cu modificările şi completările ulterioare, referendumul este valabil dacă la acesta participă cel puţin 30% din numărul persoanelor înscrise în listele electorale permanente, iar rezultatul referendumului este validat dacă opţiunile valabil exprimate reprezintă cel puţin 25% din cei înscrişi pe listele electorale permanente.



Ultimul referendum naţional pentru revizuirea Constituţiei a avut loc la 18 şi 19 octombrie 2003. Cele mai importante noutăţi aduse Legii fundamentale au vizat armonizarea legislaţiei româneşti cu reglementările Uniunii Europene şi cu cele ale Organizaţiei Tratatului Atlanticului de Nord, pentru exercitarea în comun a unor competenţe cu cele două organisme internaţionale, în acest sens fiind introduse două articole cuprinse la titlul "Integrarea euro-atlantică" (art. 1451 şi 1452). Printre modificările aduse Constituţiei, s-au numărat stabilirea mandatului preşedintelui ţării la cinci ani faţă de patru ani, cât era până atunci.



Cetăţenii şi-au exprimat votul la 18 şi 19 octombrie 2003, între orele 8.00 şi 22.00 şi, respectiv, între orele 8.00 şi 20.00. Numărul persoanelor înscrise în listele pentru referendum a fost de 17.842.103, iar pentru validarea referendumului din 2003 a fost nevoie de o prezenţă la urne de 50 la sută plus unu din numărul total de alegători înscrişi pe liste.



La 18 octombrie 2003, conform estimărilor făcute de Biroul Electoral Central (BEC) pe lotul reprezentativ de 2.295 de secţii de votare, la ora 12.00 prezenţa la vot era de 4,14 la sută din numărul total al alegătorilor înscrişi pe listele electorale, la ora 16.00 de 8,19, iar la ora 22.00, la închiderea urnelor, de 14,29 la sută.



La 19 octombrie 2003, potrivit BEC, până la ora 12.00 se prezentaseră la urne 23,19 la sută din numărul alegătorilor înscrişi pe listele electorale, iar până la ora 18.00, cu două ore înainte de închiderea secţiilor de votare, votaseră 45,50 la sută. Biroul Electoral Central a anunţat, la 19 octombrie 2003, la ultima estimare cu privire la participarea la referendum, că prezenţa la urne, la închiderea secţiilor de votare, a fost de 54,46 la sută. Estimările privind prezenţa la vot s-au efectuat în 2.295 de secţii de votare, considerate reprezentative ca eşantion la nivel naţional şi au fost luate în calcul doar listele electorale permanente. Marja de eroare a fost de +/- 2 la sută.



La 21 octombrie 2003, BEC a anunţat rezultatele finale. După validarea celor 42 de circumscripţii electorale, participarea la urne în cadrul referendumului pentru adoptarea Constituţiei revizuite a fost de 55,70 la sută, la nivel naţional, respectiv 9.938.441 dintre persoanele cu drept de vot. Dintre votanţi, 89,70 la sută, adică 8.915.022 de persoane, au votat "DA", iar 8,81 la sută, adică 875.172 de persoane, au votat "NU". Procentul voturilor nule a fost de 1,49 la sută, adică 148.247 de persoane. AGERPRES/(Documentare - Cristian Anghelache, editor: Andreea Onogea, editor online: Andreea Lăzăroiu)